section_heading: Fiktivna biografija
paragraph_text: Dvije godine nakon toga, Sparrow i Barbossa su krenuli u potragu za tajanstvenim Otokom mrtvih (Isla de Muerta) i prokletim blagom koje je španjolski konkvistador Hernán Cortés stoljećima ranije sakrio na otoku. Dva dana nakon isplovljavanja u potragu, Barbossa je od Sparrowa zatražio da mu oda položaj otoka. Jack je to napravio, i iste noći je Barbossa poveo pobunu i preuzeo brod. Samo se jedan član posade, Bootstrap Bill Turner usprotivio pobuni. Ostavili su Jacka na pustom otoku da umre od gladi i žeđi te mu ostavili pištolj s jednim metkom da si prekrati muke. Šale radi, Barbossa je tada svog majmunskog mezimca prozvao Jack, u sjećanje na svog bivšeg kapetana.